CELEX: 32021R0576
Language: fi
Date: 2020-11-30 00:00:00
Title: Komission delegoitu asetus (EU) 2021/576, annettu 30 päivänä marraskuuta 2020, asetuksen (EU) N:o 978/2012 liitteen III muuttamisesta Uzbekistanin tasavallan lisäämiseksi niiden maiden luetteloon, joille myönnetään tullietuuksia GSP+ -menettelyssä

9.4.2021   
               
               
                  FI
               
               
                  Euroopan unionin virallinen lehti
               
               
                  L 123/1
               
            
         KOMISSION DELEGOITU ASETUS (EU) 2021/576,
         annettu 30 päivänä marraskuuta 2020,
         asetuksen (EU) N:o 978/2012 liitteen III muuttamisesta Uzbekistanin tasavallan lisäämiseksi niiden maiden luetteloon, joille myönnetään tullietuuksia GSP+ -menettelyssä
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon yleisen tullietuusjärjestelmän soveltamisesta ja neuvoston asetuksen (EY) N:o 732/2008 kumoamisesta 25 päivänä lokakuuta 2012 annetun Euroopan parlamentin ja neuvoston asetuksen (EU) N:o 978/2012 (1) ja erityisesti sen 10 artiklan 4 kohdan,
         sekä katsoo seuraavaa:
         
                     (1)
                  
                  
                     Asetuksen (EU) N:o 978/2012 9 artiklan 1 kohdassa vahvistetaan edellytykset, jotka koskevat kestävää kehitystä ja hyvää hallintoa edistävän erityisen kannustusmenettelyn, jäljempänä ’GSP+-menettely’, mukaisten tullietuuksien myöntämistä pyynnön esittäneelle maalle. Edellytyksenä on muun muassa, että maata pidetään muita heikommassa asemassa olevana maana. Lisäksi edellytetään, että maa on ratifioinut kaikki asetuksen (EU) N:o 978/2012 liitteessä VIII luetellut yleissopimukset ja että asianomaisten valvontaelinten viimeksi antamissa päätelmissä ei ole tuotu esiin kyseisten yleissopimusten tosiasiallisen täytäntöönpanon vakavaa laiminlyöntiä. Edellytyksenä on myös, että maa ei ole tehnyt sellaista yleissopimusta koskevaa varausta, joka on kielletty kyseisessä yleissopimuksessa tai jonka katsotaan nimenomaisesti asetuksen (EU) N:o 978/2012 9 artiklaa sovellettaessa olevan ristiriidassa kyseisen yleissopimuksen tarkoituksen ja päämäärän kanssa. Maan olisi hyväksyttävä varauksitta kunkin yleissopimuksen mukaiset raportointivaatimukset ja annettava asetuksen (EU) N:o 978/2012 9 artiklan 1 kohdan d, e ja f alakohdassa tarkoitetut velvoittavat sitoumukset.
                  
               
                     (2)
                  
                  
                     Kunkin GSP+-menettelyä pyytävän GSP-edunsaajamaan on esitettävä pyyntö, joka sisältää kattavat tiedot asianomaisten yleissopimusten ratifioinnista, maan tekemistä varauksista ja muiden yleissopimuksen osapuolten ilmaisemasta varausten vastustuksesta sekä maan antamista velvoittavista sitoumuksista.
                  
               
                     (3)
                  
                  
                     Komissio vastaanotti 9 päivänä kesäkuuta 2020 GSP+-menettelyyn pääsemistä koskevan Uzbekistanin tasavallan pyynnön.
                  
               
                     (4)
                  
                  
                     Komissio on tutkinut pyynnön ja todennut, että Uzbekistanin tasavalta täyttää menettelyn edellytykset, joista säädetään asetuksen (EU) N:o 978/2012 9 artiklan 1 kohdassa. Uzbekistanin tasavallalle olisi sen vuoksi myönnettävä pääsy GSP+-menettelyyn, ja asetuksen (EU) N:o 978/2012 liitettä III olisi muutettava vastaavasti.
                  
               
                     (5)
                  
                  
                     Komissio valvoo asianomaisten yleissopimusten ratifiointia ja tosiasiallista täytäntöönpanoa Uzbekistanin tasavallassa sekä Uzbekistanin tasavallan yhteistyötä asianomaisten valvontaelinten kanssa asetuksen (EU) N:o 978/2012 13 artiklan mukaisesti,
                  
               ON HYVÄKSYNYT TÄMÄN ASETUKSEN:
         
            1 artikla
            Lisätään seuraava maa ja sen kirjainkoodi asetuksen (EU) N:o 978/2012 liitteessä III olevan taulukon sarakkeisiin A ja B:
            
               
                           ”UZ
                        
                        
                           Uzbekistanin tasavalta”
                        
                     
         
         
            2 artikla
            Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.
         
         
            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 30 päivänä marraskuuta 2020.
            
               
                  Komission puolesta
               
               
                  Puheenjohtaja
               
               Ursula VON DER LEYEN
            
         
         
            (1)  EUVL L 303, 31.10.2012, s. 1.